Paasfees-oordenking: 'Hy het die wêreld oorwin' | Maroela Media
Wat 'n voorreg is dit om, ten spyte daarvan dat ons Paasfees vir 'n tweede keer in grendeltyd vier, te weet dat Jesus, ons Here en Verlosser, vir ons die pad vooruit stap.
In Ivor Swartz, predikant en skrywer van Die verlore seun vannie Gaatjie, se Paasfees-oordenking bring hy 'n boodskap van bemoediging, veral vir dié wat voel of God hulle verlaat het.
Baie mense het hul werk verloor, sukkel om kos op die tafel te sit, sommige mense moes werknemers afdank, ouers het groot besluite ter wille van hul kinders se lewe geneem en dan is daar nog uitdagings soos beurtkrag wat hanteer moet word.
So, daar is 'n klomp dinge in jou persoonlike lewe wat jou kan laat voel dit is onmoontlik dat daar 'n God kan wees. Hoe maak Paasfees dan sin? Hoe kan ons sê dat Jesus gekruisig is en dat die kruisdood lewe vir my en jou bring? Dit maak nie sin nie.
Dit sê Ek vir julle, sodat julle vrede kan vind in My. In die wêreld sal julle dit moeilik hê; maar hou moed: Ek het die wêreld klaar oorwin. (Johannes 16:33)
Dié teksvers uit Johannes beteken twee goed: Daar is 'n waarborg dat swaarkry, pyn, lyding en moeilike tye deel van die samelewing is, maar daar is ook 'n belofte in die teks.
Die belofte is dat God klaar die wêreld oorwin het. Ons moet nie vashou aan die swaarkry in die lewe nie, maar aan die belofte dat God die wêreld oorwin het.
Die verlore seun vannie Gaatjie is deur Lux Verbi, 'n druknaam van NB-Uitgewers, uitgegee. Luister hier na 'n onderhoud met Ivor Swartz op Maroela Media.